钦定古今图书集成/明伦汇编/官常典/第797卷 > 刘德温
## 钦定古今图书集成/明伦汇编/官常典/第797卷 > 刘德温

按《元史》本传：“德温，字纯甫，大兴人。起家中书省宣使。
大德十一年，以年劳授从仕郎，内宰司照磨，监建兴
圣宫，又调承务郎，掌仪署令。末几，升奉训大夫，内宰
司丞。奉中旨征河南民逋粮，德温辄平其价，令出钞
以偿，民甚便之。复陞朝列大夫，延福司丞。奉旨代祠
岳渎。比还，迁中宪大夫，同知大都路都总管府事。辇”
毂之下，供亿浩繁，德温措置有法，民用不扰。迁甄用
少监，升亚中大夫、礼部侍郎，复陞嘉议大夫、同知上
都留守司事。省檄和籴粮，民以价不时得逓，相观望。
德温下令曰：“粮入价出，吏有敢为弊者罪之。”于是粮
不逾期而集。转大司农丞。耕籍之仪，取具一时。德温
欲考订典礼，集为成书，未毕，俄授通议大夫、永平路
总管。永平当天历兵革之馀，野无居民。德温为政一
年，而户口增，仓廪实。遂兴学校，以育人材，庶事毕举。
岁大旱，祷而雨，岁以不歉。滦、漆二水为害，有司岁发
民筑堤，德温曰：“流亡始集而又役之，是重困民也。”遂
罢其役，而水亦不复至。有豪民武断于乡里，前吏莫
敢治。德温按得其罪，论如法，杖之，书其过于门。后竟
以不道伏诛。永平，古孤竹国也。国初郡守杨阿台请
于朝，谥伯夷曰“清惠”，叔齐曰仁惠，为庙以祠之，而祠
礼犹未具也。德温请命有司春秋具牢醴致祭，从之，
著为式。赐庙额曰“圣清”，士论韪之。至顺四年卒，年六
十九。赠正议大夫、礼部尚书、上轻车都尉、彭城郡侯，
谥清惠。